Nokkrir eru látnir eftir skotárás í Jersey borg.epa / JUSTIN LANE Lögreglumaður var einn sex einstaklinga sem voru skotin til bana í Jersey borg í Bandaríkjunum í harkalegum skotbardaga . Frá þessu er greint á vef breska ríkisútvarpsins . Tveir lögreglumenn til viðbótar særðust í skotbardaganum sem hófst eftir að árásarmennirnir byrgðu sig inni í búð . Nokkrir skólar og fyrirtæki lokuðu og voru í viðbragðsstöðu vegna atviksins . Enn er ekki vitað hver kveikjan var að árásinni en yfirvöld hafa greint frá því að þau telji árásina ekki vera hryðjuverk . Þá nafngreindu yfirvöld lögreglumanninn sem lést en það var Joseph Seals , 39 ára gamall , og var hann hluti af verkefnahópi sem vann að því að uppræta ólögleg vopn í New Jersey fylki . Alríkislögreglan og sérsveitin voru kallaðar á vettvang . EPA / Justin Lane Í samtali við fréttamenn sagði Mike Kelly , lögreglustjóri í Jersey borg , að Seals hafi verið „ í forystu þegar kom að því að uppræta ólögleg vopn af götunum . “ Kelly greindi frá því að skot hafi fyrst hlaupið af í kirkjugarði í hverfinu rétt eftir 12 á hádegi að staðartíma . Þá er talið að Seals hafi verið myrtur þegar hann reyndi að nálgast hina grunuðu . Hinir grunuðu , sem eru tveir , flúðu vettvanginn á pallbíl og leituðu skjóls í nálægri matvöruverslun þar sem þeir héldu áfram að hleypa skotum af að lögreglu . Tugir vopnaðra lögreglumanna , þar á meðal sérsveitarlögreglumenn og lögreglumenn Alríkislögreglunnar , fóru á staðinn en fimm létust í búðinni og er talið að tveir hinna látnu séu árásarmennirnir . Þá greindi lögreglan frá því að hinir grunuðu hafi verið vopnaðir aflmiklum rifflum og hafi skotið hundruðum skota á meðan á skotbardaganum stóð . Kelly sagði að talið væri að þrír hafi verið myrtir af hinum grunuðu inni í búðinni en hann tók það sérstaklega fram að rannsóknin væri enn á frumstigi og enn ætti margt eftir að koma í ljós . Minnst einn komst lífs af innan úr búðinni og er hann nú á sjúkrahúsi í aðhlynningu og eru sprengjusérfræðingar að rannsaka bílinn sem hinir grunuðu notuðu .